钦定古今图书集成/理学汇编/文学典/第210卷
## 钦定古今图书集成/理学汇编/文学典/第210卷

| 钦定古今图书集成 理学汇编 第二百十卷 |

| |

钦定古今图书集成理学汇编文学典

第二百十卷目录

诗部纪事八

文学典第二百十卷

《五代史王仁裕传》：“仁裕喜为诗。其少也，尝梦剖其肠
胃，以西江水涤之，顾见江中沙石，皆为篆籀之文，由
是文思益进，乃集其平生所作诗万馀首为百卷，号
《西江集》。”

《秦王从荣传》：“从荣天成元年以检校司徒，兼御史大
夫，拜天雄军节度使，同中书门下平章事。三年，徙镇
河东。长兴元年，拜河南尹，兼判六军诸卫事。从璟死，
从荣于诸皇子次最长，又握兵柄。然其为人轻隽而
鹰视，颇喜儒学，为歌诗，多招文学之士，赋诗饮酒。故
后生浮薄之徒，日进谀佞，以骄其心。自将相大臣皆”
患之，明宗颇知其非，而不能裁制。从荣尝侍侧，明宗
问曰：“尔军政之馀，习何事？”对曰：“有暇读书，与诸儒讲
论经义尔。”明宗曰：“经有君臣父子之道，然须硕儒端
士乃可亲之。吾见先帝好作歌诗，甚无谓也。汝将家
子，文章非素习，必不能工，传于人口，徒取笑也。吾老
矣，于经义虽不能晓，然尚喜屡闻之，其馀不足学也。”
《吴越世家》：“钱俶字文德。佐卒，弟倧以次立。初，元瓘质
于宣州，以胡进思、戴恽等自随。元瓘立，用进思等为
大将。佐既年少，进思以旧将自待，甚见尊礼。及倧立，
颇卑侮之，进思不能平。倧大阅兵于碧波亭，方第赏，
进思前谏，以赏太厚。倧怒，掷笔水中曰：‘以物与军士，
吾岂私之，何见咎也’。”进思大惧。岁除，画工献《锺馗击
鬼图》，倧以诗题图上。进思见之大悟，知倧将杀己，是
夕拥卫兵废倧，囚于义和院，迎俶立之，迁倧于东府。
《北梦琐言》：后唐明宗戒秦王重荣曰：吾少锺丧乱，马
上取功名，不暇留心经籍。在藩邸时，见判官论说经
义，虽不深达其旨，大约令人开悟。今朝廷有正人端
士，可“亲附之，庶几有益。吾见先皇在藩时，爱自作歌
诗，将家子文非素习，未能尽妙，讽于人口，恐被诸儒
窃笑。吾老矣，不能勉强于此，唯书义尚欲耳里频闻。”
时从荣方聚杂进士浮薄之子，以歌诗咏吟为事，上
道此言规讽之。或一日秦王进诗，上说于俳优敬新
磨，敬新磨优赞美而曰：“勿讶秦王诗好，他阿爷平生
爱作诗。”上大笑。

《宋史王易简传》：“易简少好学，工诗。唐同光中，遣魏王
继岌伐蜀，以宰相郭崇韬为招讨使，辟易简为巡官，
改魏王都督府记室参军。明宗即位，周帅罗周恭辟
为掌书记。府罢，退居华阴，作《小隐诗》二十首并序以
见志，好事者多传诵。秦王从荣闻而重之，谓宰相冯
道、李愚曰：‘易简有才，岂宜久居外地’。即召为祠部员
外郎，改水部郎中、知制诰府中书舍人。晋初赐金紫，
判弘文馆史馆事。”

《李昉传》：“昉字明远，深州饶阳人。父超，晋工部郎中，集
贤殿直学士。从大父右资善大夫。超无子，以昉为后，
荫补斋郎，选授太子校书。汉乾祐举进士，为秘书郎，
宰相冯道引之，与吕端同直弘文馆，改右拾遗集贤
殿修撰。周显德二年，宰相李谷征淮南，昉为记室。世
宗览军中章奏，爱其辞理明白，已知为昉所作。及见”
《相国寺文英院集》，乃昉与扈蒙、崔颂、刘衮、窦俨、赵逢
及昉弟载所题，益善昉诗而称赏之曰：“吾久知有此
人矣。”师还，擢为主客员外郎、知制诰、集贤殿直学士。
《避暑录话》：《杨文公谈苑》载：周世宗尝为小诗示窦俨，
俨言：今四方僭伪，主各能为之，若求工则废务，不工
则为所窥。世宗遂不复作。

《天定录》：僧可隆善诗，高从诲阅其卷，有《观棋》句云：“万
般思后行，一失废前功。”从诲谓可隆曰：“吾师此诗，必
因事而得。”隆答曰：“某本姓慕容，与桑维翰同学，少负
志气，多恐维翰。维翰登第以至入相，某犹在场屋，频
年败衄，皆维翰所挫也。因削发为僧。其句实感前事
而露意焉。”从诲识鉴多此。䫫也。
高若拙善诗，从诲辟于幕下，尝作《中秋不见月》云：“人
间虽不见，天外自分明。”从诲览之，谓宾佐曰：“此诗虽
好，不利于己，将来但恐丧明。”后果如其言。

《全唐诗话》：僧贯休姓姜氏，字德隐，婺州兰谿人。钱镠
自称吴越国王，休以诗投之曰：“贵逼身来不自由，几
年勤苦踏林丘。满堂花醉三千客，一剑霜寒十四州。
莱子衣裳宫锦窄，谢公篇咏绮霞羞。他年名上凌烟
阁，岂羡当时万户侯。”镠谕改为“四十州”，乃可相见，曰：
“州亦难添，诗亦难改。然闲云孤鹤，何天而不可飞。”遂
入蜀，以诗投王建曰：“河北河南处处灾，惟闻全蜀少尘埃。一瓶一钵垂垂老，千水千山得得来。秦苑幽栖
多胜景，巴歈陈贡愧非才。自惭林薮龙钟者，亦得亲
登郭隗台。”建遇之甚厚。建二年春，令诵近诗，时贵戚
皆坐休，欲讽之，乃称《公子行》云：“锦衣鲜华手擎鹘，闲
行气貌多轻忽，稼穑艰难总不知，五帝三皇是何物。”
建称善，贵幸皆怨之。休与齐己齐名，有《西岳集》十卷，
吴融为之序。卒死于蜀。

珍珠船。僧贯休入蜀，上王建诗曰：“一瓶一钵垂垂老，
千水千山得得来。”建大悦，赐号，因名为得得和尚。
《全唐诗话》：王衍五年，宴饮无度，衍自唱韩琮《柳枝词》
曰：“梁苑隋堤事已空，万条犹舞旧春风。何如思想千
年事，惟见杨花入汉宫。”内侍宋光溥咏胡曾诗曰：“吴
王恃霸弃雄才，贪向姑苏醉绿醅。不觉钱塘江上月，
一宵西送越兵来。”衍怒罢宴，曾有《咏史诗》百篇行于
世。

《宋史西蜀世家》：“欧阳回蜀广政二十四年，拜门下侍
郎兼户部尚书平章事，监修国史。尝拟白居易《讽谏
诗》五十篇以献，昶手诏嘉美，赉以银器锦彩。”

《后村诗话》：李烈祖为徐温养子，年九岁，咏灯诗云：“主
人若也来挑拨，敢向尊前不尽心。”徐不复常儿待之。
《江表志》：严球为相，是时王慎辞奉使北朝，球在病请
告，烈祖授以论答，凡数百事，皆中机务。然严球未见，
更就宅访之，球览毕，尤称所美，请更添事。北朝问：“黑
云长剑多少来”，时及五十指挥皆在都下，柴再用不
曾赴镇，烈祖首问“黑云长剑”，并柴再用所云慎辞依
前致对。梁太祖锐意南征，即时罢兵。球夜宿金山，尝
有诗云：“淮船分螘点，江市聚蝇声。”烈祖性多严忌，宋
齐丘因而兴谮，以竹笼盛之，沉于江口。

保大五年元日，大雪，上诏“太弟以下登楼展宴，咸命
赋诗。令中使就私第赐李建勋。建勋方会中书舍人
徐铉、勤政殿学士张义方于溪亭”，即时和进。元宗乃
召建勋、铉、义方同入，夜艾方散。侍臣皆有兴咏，徐铉
为前后序，大弟合为一图，集名公图绘，曲尽一时之
妙。

《南唐近事》：韩熙载，北人，仕江南，致位通显。不防闲婢
妾，有北齐徐之才风。侍儿往往私客，客赋诗有云：“最
是五更留不住，向人枕畔著衣裳”之句，熙载亦不介
意。

《全唐诗话》：润州金山寺，张祜、孙鲂留诗为第一篇。山
居大江中，迥然孤秀，诗意难尽。罗隐云：“老僧斋罢关
门睡，不管波涛四面生。”孙生句云：“结宇孤峰上，安禅
巨浪间。”又曰：“万古波心寺，金山名日新。天多剩得月，
地少不生尘。过橹妨僧定，惊涛溅佛身。谁言张处士，
题后更无人。”鲂《夜坐》句云：“划多灰渐冷，坐久席成痕。”
沈彬曰：“此田舍翁《火炉头》之作尔。”鲂，南昌人。唐末郑
谷避乱归宜春，鲂往依之，颇为诱掖，后有能诗声，终
于南唐。鲂父，画工也。王彻为中书舍人，草《鲂诰》词云：
“李陵桥上，不吟取次之诗；顾凯笔头，岂画寻常之物。”
鲂终身恨之。

沈彬，字子文，高安人也。天性狂逸，好神仙之事。少孤，
西游，以三举为约。常梦著锦衣，贴月而飞，识者言：虽
有虚名，不入月矣。洪州解，至长安，初举纳省卷，《梦仙
谣》云：“玉殿大开从客入，金桃烂熟没人偷。凤惊宝扇
频翻翅，龙悟金鞭忽转头。”第二举，《忆仙谣》云：“白榆风
飒九天秋，王母朝回宴玉楼。日月渐长双凤睡，桑田
欲变六鳌愁。云翻箫管相随去，星触旌幢各自流。诗
酒近来狂不得，骑龙却忆上清游。”第三举《纳省卷，赠
刘象》为首云：“曾应大中天子举，四朝风月鬓萧疏。不
随世祖重携剑，却为文皇再读书。十载战尘销旧业，
满城春雨坏贫居。一枝何事于君惜，仙桂年年幸有
馀。”时刘象孤寒，三十举无成，主司览彬诗，其年特放
象及第。彬乾符中值驾，迁三峰，四方多事，南游岭表
二十馀年，回吴中。江南伪命吏部郎中致仕。彬诗有
“九衢冠盖暗争路，四海干戈多异心”之句。

《十国春秋？南唐沈彬传》：彬好神仙，喜赋诗，句法精美。
知先主欲取杨氏，因献《观画山水图》诗，有云：“须知手
笔安排定，不怕山河整顿难。”先主览之而喜，授秘书
郎。有《都门送客》、再过金陵诸诗，盛称于世。次子廷瑞，
有道术，人皆呼为沈道者。常醉至高安县治，直造阶
上，县令戏之曰：“‘沈道者何日道成’？廷瑞应声夺笔，就
几而书曰：‘何须问我道成时，紫府清都自有期。手握
药苗人不识，体含仙骨俗争知’”云云。令乃惭谢。
《陈陶传》：“陶隐居洪州西山，以修养烧炼为事。西山产
灵药，陶与妻日斸而饵之，而二子小字柤梨。陶有诗
云：‘磻溪老叟无人问，闲列柤梨教六韬’。”盖指二子也。
久之徙去，不知所终。开宝中，南昌市有老翁，丫髻被
褐，与老妪卖药，得钱则沽酒市鲊，相对饮啖，既醉，歌
舞道上。其歌曰：“蓝采和，蓝采和，尘世纷纷事更多。何
如卖药沽美酒，归去青崖拍手歌。”或疑为陶夫妇云。
《陈贶传》：贶苦思于诗，得句未成章，已播远近。有诗数

勋为诗社。彬好评诗，建勋常与彬议，时鲂不在席，以
鲂诗诘之。彬曰：“此非有风雅制度，但得人间烟火气
多尔。”鲂遽出让彬曰：“非有风雅固然，而谓得人间烟
火气，何耶？”彬笑曰：“《子夜坐》句云：‘划多灰杂苍虬迹，坐
久烟消宝鸭香’。非罏上坐作而何？”一坐大笑。鲂有《题
金山寺》诗，与张祜诗“前后并称，一时以为绝唱。”
《胡元龟传》：“元龟少有俊才，尝谒邑令，见其风貌瑰杰，
因障间绘戏珠龙，属元龟咏之。时邑令多所受贻，元
龟题句曰：‘翻身腾白浪，探爪攫元珠’。盖讽之也。会有
发其意者，令怒，追捕之。元龟亡入金陵，馆吏曹郎徐
某家，为其子作催妆诗，立就。而徐有同舍郎，雅自用，
欲以词赋”窘元龟，元龟裂笺据案为《回文体》嘲之，郎
一辞莫措，谢去。由是知名。

《刘洞传》：洞少游庐山，学诗于陈贶，精思不懈，或至浃
旬不盥。居庐山二十年，长于五字唐律，自号五言金
城，得贾岛遗法。后主嗣位，尤属意诗人。洞遂献诗百
篇卷，以石城篇为首。其词云：“石城古渡头，一望思悠
悠。几许六朝事，不禁江水流。”后主读之，感怆不怡者
久之，因弃去。同时夏宝松亦隐庐山，相与为诗友。洞
有《夜坐》诗，宝松有《宿江城》诗，皆见称一时百胜。节度
使陈德诚作诗美之，号为“刘夜坐夏江城”云。

《李家明传》，元宗失江北，迁南都，龙舟至赵屯，举酒望
皖公山曰：“好青峭数峰，不知何名。”家明对曰：“此舒州
皖公山也。”因献诗曰：“皖公山纵好，不落御觞中。”元宗
太息，为罢酒。

《王感化传》：元宗暑月曲宴相臣严续等于北苑，有老
牛息大树之阴，命乐工咏之，感化遽进曰：“困卧斜阳
噍枯草，近来问喘更无人。”续等有惭色。
《前蜀后主纪》：后主童年即能属文，甚有才思，尤酷好
靡丽之辞。常集艳体诗二百篇，号曰《烟花集》。凡有所
著，蜀人皆传诵焉。

《昭仪李氏传》：李氏名舜弦，酷有辞藻，后主立为昭仪，
世所称李舜弦夫人也。所著《蜀宫应制诗》《随驾诗》《钓
鱼不得诗》诸篇，多为文人赏鉴。

《韦庄传》：庄疏旷不拘小节。幼能诗，以艳语见。长应举
时，遇黄巢犯阙，著《秦妇吟》云：“内库烧为锦绣灰，天街
踏尽公卿骨。”人称为《秦妇吟》秀才。

《张琳传》：唐末琳官眉州刺史，修通济堰，溉田一万五
千顷，民被其惠，歌曰：“前有章仇后张公，疏决水利秔
稻丰。南阳杜诗不可同，何不用之代天工。”已而事高
祖，为永平节度判官。

《卢延让传》：初，延让献高祖诗，有云：“栗爆烧毡破，猫跳
触鼎翻。”至是，高祖与同平章事潘峭夜论边事，旋命
宫人爇栗，已而爆栗毁坐间绣缛。又高祖性猜疑，常
于炉间置金鼎，令二妃亲侍茗汤。是夜宫猫相逐，误
翻其鼎。高祖良久曰：“栗爆毡破，猫触鼎翻。”忆得卢延
让卷中有此语，乃知先辈裁诗，信无虚境。明日，超工
部侍郎。延让诗师薛能，不尚奇巧，人多诮为浅陋，独
吴融重其作，盛称于时，且云：“语不寻常，后必垂名。”延
让凡三十五举方登第。所业诗，有“狐冲官道过，狗触
店门开、饥猫临鼠穴，嚵犬舐鱼砧”诸句，甚为张濬、成
汭所赏。及高祖时，复以诗语巧合擢用，延让谓人曰：
“平生投谒公卿，不意得力于猫儿狗子。”闻者大噱。
《杨义方传》：义方，眉山人。少举进士第，已而还蜀，仕高
祖，为秘书郎。性强毅，长于吟咏，自谓才过罗隐。尝有
春诗云：“海边红日半离水，天外暖风轻到花。”为时人
所称许。后主时，九头乌见成都，义方作诗，有“好惜羽
毛还鬼窟，莫留灾害与苍生”之句。宋光嗣疑其刺己，
恨之，奏谴于沈黎。

《张蠙传》：蠙生而颖秀，性喜为诗，童年有“白日地中出，
黄河天上来”之句，盛为当世所称。时与张乔、许棠、喻
坦之剧燕，任涛、吴宰、周繇、郑谷、李栖远、温宪、李昌符，
谓之“十哲。”唐乾宁中进士。高祖开国，拜员外郎，已而
出为金堂令。后主践阼，奉太后游大慈寺，见壁间题
句云：“墙头细雨垂纤草，水面回风聚落花。”太后深加
叹赏，顾问寺僧，僧以蠙对，乃赐霞光笺五百幅，令写
所业诗以进。蠙攟箧中藏，得诗二百章，献焉。
《牛希济传》：后主时累官御史中丞，国亡入洛，唐明宗
宣宰相王锴、张格、庾传素及希济，各赐一韵，试蜀主
降唐诗五十六字，锴等皆讽后主，僣号荒淫失国。独
希济得“川”字，诗意但述数尽，不谤君亲。诗曰：“满城文
物欲朝天，不觉邻师犯塞烟。唐主再悬新日月，蜀王
还却旧山川。非干将相扶持拙，自是君臣数尽年。古
往今来亦如此，几曾欢笑几潸然。”明宗得诗，叹曰：“如
希济才思敏妙，不伤两国，迥存忠孝者罕矣。”即拜为
雍州节度副使。

《黄崇嘏传》：“崇嘏者，居恒为男子装，游历两川。周庠权
知卭州，会临卭县送失火人于州，崇嘏即其人也。庠
令系狱中，崇嘏上诗，得召见，称乡贡进士。年三十许，
祗对详敏，随命释放。后数日，复献长歌，庠益奇之。未几，荐摄司户参军，胥吏畏服。庠重其英明，美其风采，
欲以女妻之。崇嘏乃为谢状，仍贡诗一章以见意。诗”
曰：“一辞拾翠碧江湄，贫守蓬茅但赋诗。自服蓝衫居
郡掾，永抛鸾镜画蛾眉。立身卓尔青松操，挺志铿然
白璧姿。幕府若容为坦腹，愿天速变作男儿。”庠览诗，
殊惊骇，亟召见诘问，故黄使君女也。幼失父母，与老
妪同居，元未字人，庠益嘉其贞洁。已而乞罢，归临邛，
不知所终。

《后蜀韦縠传》：“縠少有文藻，梦中得软罗缬巾，由是才
思益进。常辑唐人诗千首为《才调集》十卷。其书盛行
当世。”

《张立传》：立雅善吟咏，性朴直，无忌讳。后主尝于罗城
上遍植芙蓉，每至秋间，四十里尽铺锦绣，高下相照。
立作诗以“豳风七月”为刺。及广政末，朝政已乱，立又
作诗规讽，国人称为“诗谏。”

楚《何仲举传》：“仲举美姿容，俊迈绝伦。少时，母常梦挟
仲举入月。年十三，家贫，输税不及限。李弘皋为营道
令，怒之，命荷校颁，系狱中。或言仲举雅能文，且工敏，
弘皋遽召问曰：‘若能诗，吾当贷汝。仲举援笔立就。弘
皋大惊异，延之厅事，与讲钧礼。楚地多诗人，最著者
有沈彬、廖凝、刘昭、禹尚颜齐己虚中之徒，而仲举实’”
伯仲。诸子间独弘皋推毂仲举为甚，往往对众吟《秋
日晚望诗》，以足顿地曰：“何仲举，故诗家之高逸者也。”
其见重如此。

《刘昭禹传》：“昭禹少师林宽，为诗刻苦，不惮风雨。平居
论诗曰：‘五言如四十贤人，乱著一字，即屠沽辈也’。”又
云：“索句如获玉匣，精求必得其宝。尝有诗云：‘句向夜
深得，心从天外归’。”又有《送休上人之衡岳，经费冠卿
旧居》二首，甚称于时。昭禹善诗而好折节下贤，一日
见石文德诗于坐中，骇服曰：“‘君文苑之雄也’。力荐于”
《文昭王》，同隶“天策府”，其虚怀多此。䫫
《石文德传》。文德素不善诗律，一日，阅殷璠《诗选》，极力
摹仿，久之迥出俦辈，遂工于诗。遨游湘汉间，无所知
名。会有南宅王子者，素重士，延致门下。端午宴集，文
德赋《艾虎》长篇。学士刘昭禹见之，大为称许，力言于
文昭王，王亦未之奇也。秦国夫人薨，天策学士辈各
撰挽词以进，文德亦献十馀章，其一云：“月沉湘浦冷，
花谢汉宫秋。”王得诗大惊，遂品为《挽歌》第一。

王元传元工于诗，《登祝融峰》云：“势疑撞翼轸，翠欲滴
潇湘。”《赠廖融》云：“伴行惟瘦鹤，寻寺入深云。”俱为文人
所折服。

《伍彬传》：彬素能诗，国亡后，入宋解官。诗曰：“踪迹未辞
鸳鹭侣，梦魂先到鹧鸪村。”又有刘章者，世传蒲鞋诗，
词林多称赏焉。

《李观象传》：观象饶才略，性多忌嫉。零陵蒋密喜吟咏，
得《风》《骚》之旨。尝题桑云：“绮罗因片叶，桃李漫同时。”为
作者所许。观象闻之，谬惊曰：“此仆诗也，何密之能为。”
士林以此薄之。

《吴越武肃王世家》：王稍暇，则命诸子孙诵诗。或以所
制诗赐丞相将吏，然不以呫哔废正务。或有述李频
诗于王曰：“只将五字句，用破一生心。”王曰：“此心何所
不用，而破于诗，惜哉！”

《闽颜仁郁传》：仁郁仕太祖，为归德场长。时土荒民散，
仁郁抚之，一年襁负至二年田莱辟，三岁而民用足。
有诗百篇，宛转回曲，历尽人情，邑人途歌巷唱之，号
颜长官诗。其劝农诗曰：“夜半呼儿趁晓耕，羸牛无力
渐艰行。时人未识农家苦，敢道田中谷自生。”

《荆南僧齐己传》：“‘齐己天性颖悟，七岁与诸童子牧牛，
常以竹枝画牛背为诗，诗句多出人意表。众僧奇之，
劝为浮屠。时郑谷以诗名，齐己携诗往谒，有云：‘自封
修药院，别下著僧床’。谷览之曰：‘将改一字，方可相见’。
经数日再过，称已改得云：别扫著僧床’。谷嘉赏焉，结
为诗友。”又齐己有《早梅》诗，中云：“昨夜数枝开。”谷为点
定曰：“数枝非早，不若一枝佳耳。”人以谷为齐己一字
师，爱其诗者，或戏呼之曰“诗囊。”有诗八百首，孙光宪
序之，命曰《白莲集》。

《辽史兴宗本纪》：重熙五年“四月甲子，幸后弟萧无曲
第，曲水，泛觞赋诗。”

重熙六年六月，上酒酣赋诗，吴国王萧孝穆、北宰相
萧八撒等皆属和，夜中乃罢。癸未，赐南院大王耶律
胡睹衮命，上亲为制诰词，并赐诗以宠之。

《道宗本纪》：咸雍六年“九月庚戌，幸藕丝淀。甲寅，以马
希白诗才敏妙，十吏书不能给，召试之。”

《义宗传》：义宗名倍，神册元年，立为皇太子。大諲譔降，
改其国曰东丹，以倍为人皇王主之。太祖讣至，倍即
日奔赴山陵。倍知皇太后意欲立德光，乃谓公卿曰：
“大元帅功德及人神，中外攸属，宜主社稷。”乃与群臣
请于太后而让位焉。于是大元帅即皇帝位，是为太
宗。太宗既立见疑，以东平为南京，徙倍居之，尽迁其
民，又置卫士，阴伺动静。倍既归国，命王继远撰《建南
京碑》，起书楼于西宫，作《乐田园诗》。唐明宗闻之，遣人跨海持书，密召倍，倍因畋海上使再至，倍谓左右曰：
“我以天下让主上，今反见疑，不如适他国，以成吴太
伯之名。”立木海上，刻诗曰：“小山压大山，大山全无力。
羞见故乡人，从此投外国。”携高美人载书浮海而去。
《张孝杰传》：孝杰为北府宰相，汉人贵幸无比。太康元
年，赐国姓。明年秋猎，帝一日射鹿三十，燕从官，酒酣
命赋“云上于天诗”，诏孝杰坐御榻傍，上诵《黍离诗》。知
我者谓我心忧，不知我者谓我何求。孝杰奏曰：“今天
下太平，陛下何忧？富有四海，陛下何求。”帝大悦。
《铎卢斡传》：斡给事北院知圣旨事，坐皇太子事，特恩
减死，仍锢终身。在戍十馀年，太子事稍直，始得归乡
里，屏居谢人事。一日临流，闻雉鸣，三复“孔子时哉”语，
作古诗三章见志。当时名士称其高情雅韵，不减古
人。

《耶律陈家奴传》：“陈家奴，字绵辛，懿祖弟葛刺之八世
孙。重熙中，补牌印郎君，坐直日不至，降本班。会帝猎，
陈家奴逐鹿围内，鞭之二百。时耶律仁先荐陈家奴
健捷比海东清鹘，授御盏郎君，历鹰坊尚厩、四方馆
副使，改徒鲁古皮室详稳。会太后生辰，进诗献驯鹿，
太后嘉奖，赐珠二琲，杂彩二百段。兄撒钵卒，陈家奴”
闻讣，不告而去。帝怒，鞭之。清宁初，累迁右夷离毕。适
帝与燕国王射鹿俱中，王时年九岁，帝悦，陈家奴应
制进诗，帝喜，解衣以赐。

《耶律良传》：良迁知制诰，兼知部署司事，奏请编御制
诗文，目曰《清宁集》。上命良诗为《庆会集》，亲制其序。
《杜防传》：防为南府宰相，二十一年秋祭仁德皇后，诏
儒臣赋诗，防为魁，赐金带。

《耶律庶箴传》：庶箴子蒲鲁，重熙中举进士第。主文以
国制无契丹试进士之条，闻于上，以庶箴擅令子就
科目，鞭之二百。寻命蒲鲁为牌印郎君，应诏赋诗，立
成以进。帝嘉赏，顾左右曰：“文才如此，必不能武事。”蒲
鲁奏曰：“臣自蒙义方，兼习骑射，在流辈中亦可周旋。”
帝未之信。会从猎，三矢中三兔，帝奇之，转通进。是时，
父庶箴尝寄《戒谕诗》，蒲鲁答以赋，众称其典雅，宠遇
渐隆。

《杨晳传》：“晳字昌时，安次人。幼通五经大义。圣宗闻其
颖悟，诏试诗，授秘书省校书郎。”

《耶律韩留传》：韩留工为诗，为奚六部秃里太尉。性不
苟合，为枢密使萧解里所忌。上欲召用韩留，解里言
目病不能视，议遂寝。四年，召为北面林牙。帝曰：“朕早
欲用卿，闻有病，故待之至今。”韩留对曰：“臣昔有目疾，
才数月耳，然亦不至于昏。第臣驽拙，不能事权贵，是
以不获早睹天颜。非陛下圣察，则愚臣岂有今日耶。”
诏进《述怀诗》，上嘉叹。方将大用，卒。

《杨佶传》：“佶迁翰林学士，宋遣梅询贺千龄节，诏佶迎
送，多唱酬，询每见称赏。”

《萧韩家奴传》：韩家奴擢翰林都林牙，兼修国史，仍诏
谕之曰：“文章之职，国之光华，非才不用。以卿文学，为
时大儒，是用授卿以翰林之职。朕之起居，悉以实录。”
自是见亲信。每入侍赐坐，遇胜日，帝与饮酒赋诗，以
相酬酢，君臣相得无比。韩家奴知无不言，虽谐谑不
忘规讽。

《王鼎传》：“鼎字虚中，涿州人。幼好学，居太宁山数年，博
通经史。时马唐俊有文名燕蓟间，适上已与同志袚
褉水滨，酌酒赋诗。鼎偶造席，唐俊见鼎朴野，置下坐，
欲以诗困之，先出所作索赋，鼎援笔立成，唐俊惊其
敏妙，因与定交。清宁五年，擢进士第，调易州观察判
官，改漆水县令，累迁翰林学士，当代典章，多出其手。”
上书言治道十事，帝以鼎达政体，事多咨访。鼎正直
不阿，人有过，必面诋之。寿隆初，升观书殿学士。一日
宴主第，醉与客忤，怨上不知己，坐是下吏。状闻，上大
怒，杖黥夺官，流镇州。居数岁，有赦，鼎独不免。会守臣
召鼎为贺表，因以诗贻使者，有“谁知天雨露，独不到
孤寒”之句。上闻而怜之，即召还，复其职。

《耶律孟简传》：“孟简，字复易，于越屋质之五世孙。父刘
家奴，官至节度使。孟简性颖悟，六岁，父晨出猎，俾赋
《晓天星月》诗，孟简应声而成，父大奇之。既长，善属文。
太康初，枢密使耶律乙辛以奸险窃柄，出为中京留
守，孟简与耶律庶箴表贺。未几，乙辛复旧职，衔之，谪
巡磁窑关。时虽以谗见逐，不形辞色。遇林泉胜地，终”
日忘归。明年流保州。及闻皇太子被害，不胜哀痛，以
诗伤之，作《放怀诗》二十首。自序云：“禽兽有哀乐之声，
蝼蚁有动静之形，在物犹然，况于人乎？然贤达哀乐，
不在穷通祸福之间。《易》曰：‘乐天知命故不忧’。”是以颜
渊箪瓢自得，此知命而乐者也。予虽流放，以道自安，
又何疑耶？太康中，始得归乡里。